Ο **Στέλιος Βογιατζής** (γενν. Νίκαια, 23 Απριλίου 1963) είναι Έλληνας παλαίμαχος ποδοσφαιριστής και νυν προπονητής. Ως ποδοσφαιριστής ξεχώριζε χάρη στις μεγάλες και ακριβείς πάσες του, το οργανωτικό του πνεύμα, τα ηγετικά του χαρίσματα και για τις άψογες εκτελέσεις φάουλ. 

Έλαμψε στα γήπεδα, μετρώντας περισσότερες από 600 συμμετοχές στις επαγγελματικές κατηγορίες, εκ των οποίων περισσότερες από τις 460 σημειώθηκαν στο πρωτάθλημα της Β' Εθνικής κατηγορίας. 

Διακρίθηκε κυρίως με τα χρώματα της Προοδευτικής, με τη φανέλα της οποίας αγωνίστηκε συνολικά 10 χρόνια στη Β' Εθνική, κάνοντας 305 συμμετοχές και πετυχαίνωντας 47 τέρματα σύνολο.

Ποδοσφαιρική καριέρα
--------------------

Η ποδοσφαιρική του καριέρα ξεκίνησε στα τέλη της δεκαετίας του ’70 στην Δόξα Πειραιά, με την οποία κατέκτησε και το Κύπελλο Πειραιά την περίοδο 1978-79. Τότε, το 1979, τον απέκτησε η Προοδευτική, στην ηλικία των μόλις 16 ετών, δίνοντάς για τα δεδομένα της εποχής ένα σεβαστό ποσό στη Δόξα Πειραιά για την μεταγραφή, με το οποίο αγόρασε ένα διαμέρισμα στο οποίο και στέγασε τότε τα γραφεία της.

Στην Προοδευτική παρέμεινε οκτώ χρόνια με ιδιαίτερη επιτυχία μέχρι τα 24 χρόνια του, όταν το 1987 τον απέκτησε ο Αθηναϊκός, με τη φανέλα του οποίου αγωνίστηκε 1 χρόνο στη Β' Εθνική. Το 1988 πήρε μεταγραφή στον Ιωνικό Νίκαιας, με τη φανέλα του οποίου αγωνίστηκε ως βασικός τέσσερα χρόνια μέχρι το 1992, μετρώντας 104 συμμετοχές και 24 τέρματα, ενώ την περίοδο 1989-1990 τον βοήθησε να προβιβαστεί στην Α’ Εθνική για πρώτη φορά στην ιστορία του. 

Το 1992 επέστρεψε στην Προοδευτική, με την οποία αγωνίστηκε επιπλέον δύο χρόνια. Το 1994 αποκτήθηκε από τον Πανελευσινιακό και το 1995 από τον Ατρόμητο Αθηνών. Το 1996 αποκτήθηκε από τη Χαλκηδόνα, με την φανέλα της οποίας αγωνίστηκε 3 χρονιές κατακτώντας το 1996-97 το πρωτάθλημα Πειραιά και την άνοδο στην Δ' Εθνική, το 1997-98 το Κύπελλο Πειραιά και το 1998-99 κατέκτησε το τρεμπλ (Κύπελλο Πειραιά, Κύπελλο Ελλάδας ερασιτεχνών και πρωτάθλημα 2ου ομίλου Δ' Εθνικής), κερδίζοντας έτσι την άνοδο στη Γ' Εθνική. 

Το 1999 μεταγράφηκε στην Αγία Ελεούσα, με τη φανέλα της οποίας αγωνίστηκε στο πρωτάθλημα Αθηνών και κατέκτησε το πρωτάθλημα Β' Ομίλου, έχοντας σκοράρει 10 τέρματα. Επίσης με προσωπικό του τέρμα, η ομάδα επικράτησε του Γ.Σ. Αγίων Αναργύρων (πρωταθλητής Α' Ομίλου) και αναδείχθηκε υπερπρωταθλήτρια Αθηνών. Κατόπιν, μέσω των μπαράζ ανόδου κέρδισε και την άνοδο στην Δ' Εθνική. 

Στη συνέχεια, το καλοκαίρι του 2000 μεταπήδησε στον Ερμή Κορυδαλλού, με τη φανέλα του οποίου κατέκτησε το πρωτάθλημα Πειραιά και μέσω αγώνων μπαράζ κέρδισε την άνοδο στην Δ' Εθνική, τερματίζοντας την καριέρα του το 2002.

Προπονητική καριέρα
-------------------

Η προπονητική του καριέρα ξεκίνησε όπως και η ποδοσφαιρική, κυρίως από τα γήπεδα του Πειραιά. Ανάμεσα στις ομάδες που ανέλαβε συμπεριλαμβανομένου και της Προοδευτικής, ήταν οι Άρης Αμφιάλης, Μανδραϊκός, Αστέρας Μαγούλας, Α.Ο. Ζευγολατιού, Περαμαϊκός, Πανελευσινιακός, Βύζας Μεγάρων, καθώς επίσης και στον Αετό Κορυδαλλού. Τον Ιανουάριο του 2018 ανέλαβε την τεχνική ηγεσία του Ατρομήτου Πειραιώς, και τον Οκτώβριο του 2018 την τεχνική ηγεσία του Αίαντα Σαλαμίνας.

Παραπομπές
----------

1. ↑  Συνέντευξη Στέλιου Βογιατζή στο tsouxtrafreepress.blogspot.gr, tsouxtrafreepress.blogspot.gr
2. ↑  Βογιατζής|Που είναι τώρα[*νεκρός σύνδεσμος*], balleto.gr
3. ↑  εφ. Αθλητική Ηχώ, 15/7/1987, σελ. 5
4. ↑  *"Ο Ιωνικός απέκτησε τον έξοχο Βογιατζή"*, εφ. Αθλητική Ηχώ, 16/7/1988, σελ. 8
5. ↑  *"Ο Στέλιος Βογιατζής στον Ατρόμητο"*, εφ. Αθλητική Ηχώ, 6/7/1995, σελ. 9
6. ↑  εφ. Αθλητική Ηχώ, 25/6/1996, σελ. 35
7. ↑  εφ. Αθλητική Ηχώ, 8/7/1996, σελ. 35
8. ↑  "Πήρε Βογιατζή η Ελεούσα!", εφ. Αθλητική Ηχώ, 30/6/1999, σελ. 35
9. ↑  εφ. Αθλητική Ηχώ, 26/5/2000, σελ. 33
10. ↑  εφ. Αθλητική Ηχώ, 15/5/2000, σελ. 34
11. ↑  εφ. Αθλητική Ηχώ, 19/7/2000, σελ. 37
12. ↑  "Ομάδα-μοντέλο φτιάχνει ο Ερμής", εφ. Αθλητική Ηχώ, 20/7/2000, σελ. 38
13. ↑  "Παρελθόν ο Βογιατζής", εφ. Αθλητική Ηχώ, 15/6/2002, σελ. 28
14. ↑  Ανέλαβε ο Στέλιος Βογιατζής τον ΑΟ Ζευγολατιού Αρχειοθετήθηκε 2015-09-16 στο Wayback Machine. apopsi24.gr
15. ↑  Ο Πρωταθλητής Βογιατζής στην <<φωλιά>> του Πρωταθλητή Αετού Κορυδαλλού, aetoskorydalloufc.gr
16. ↑  Βογιατζής στον Ατρόμητο Πειραιά[*νεκρός σύνδεσμος*], sportactive.gr
17. ↑  Ο Στέλιος Βογιατζής στην τεχνική ηγεσία του Αίαντα Σαλαμίνας[*νεκρός σύνδεσμος*], topiko24.gr